钦定古今图书集成/历象汇编/庶征典/第043卷 > 北齐
## 钦定古今图书集成/历象汇编/庶征典/第043卷 > 北齐

### 文宣帝天保元年荧惑犯房

按《北齐书文宣帝本纪》，不载。　按《隋书天文志》：天保
元年十二月甲申，荧惑犯房北头第一星及钩钤。占
曰：“大臣有反者。”其二年二月壬申，太尉彭乐谋反，诛。
天保八年二月，岁星守少微，五月犯上将。七月，月掩
心。

按《北齐书文宣帝本纪》，不载。　按《隋书天文志》：八年
二月己亥，岁星守少微，经六十三日。占曰：“五官乱。”五
月癸卯，岁星犯太微上将。占曰：“大将忧，大臣死。”其十
年五月，诛诸元宗室四十馀家。乾明元年诛杨遵彦
等。皆五官乱，大将忧，大臣死之应也。七月甲辰，月掩
心星。占曰：“人主恶之。”十年十月，帝崩。

天保九年二月荧惑犯舆鬼。三月荧惑犯轩辕
按《北齐书文宣帝本纪》。不载　按《隋书天文志》。九年
二月荧惑犯鬼质。占曰：“斧质用。有大丧。”三月甲午。荧
惑犯轩辕。占曰：“女主恶之。”其十年五月诛魏氏宗室。
十月帝崩。斧质用。有大丧之应也。

《天保十》年，填星犯井钺。

按《北齐书文宣帝本纪》，不载。　按《隋书天文志》：十年
六月庚子，填星犯井钺，与太白并。占曰：“子为元枵，齐
之分野，君有戮死者，大臣诛，斧钺用。”其明年二月乙
巳，太师常山王诛尚书令杨遵彦、右仆射燕子献、领
军可朱浑天和、侍中宋钦道等。八月壬午，废少帝为
济南王。

### 废帝乾明元年荧惑入轩辕

按《北齐书。废帝本纪》。不载　按《隋书天文志》。乾明元
年三月甲午。荧惑入轩辕。占曰：“女主凶。”后太宁二年
四月。太后崩。

### 孝昭帝皇建二年天狗坠七月荧惑入鬼

按《北齐书孝昭帝本纪》。皇建二年。时有天狗下。乃于
其所讲武以厌之。　按《隋书天文志》。七月乙丑，荧惑
入鬼中。戊辰犯鬼质。占曰：“有大丧。”十一月帝以暴疾
崩。

### 武成帝河清元年七月太白犯舆鬼八月月掩毕

按《北齐书武成帝本纪》，不载。　按《隋书天文志》：河清
元年七月乙亥，太白犯舆鬼。占曰：“有兵谋，诛大臣，斧
质用。”其年十月壬申，冀州刺史、平秦王高归彦反，段
孝先讨禽斩之于都市。又其二年杀太原王绍德，皆
斧质用之应也。八月甲寅，月掩毕。占曰：“其国君死，大
臣有诛者，有边兵大战，破军杀将。”其十月，平秦王归
彦以反诛。其三年，周师与突厥入并州，大战城西，伏
尸流血百馀里，皆其应也。

河清四年正月，金犯火。金火木合在娄。三月，彗星见。
按《北齐书武成帝本纪》，四年三月，彗星见，太史奏，“天
文有变，其占当有易王。”丙子，传位于皇太子。　按《隋
书天文志》：正月己亥，太白犯荧惑，相去二寸，在奎。甲
辰，太白、荧惑、岁星合在娄。占曰：“甲为齐。三星若合，是
谓惊立绝行，其分有兵丧，改立侯王，国易政。”三月戊
子，彗星见。占曰：“除旧布新，有易王。”至四月，传位于太
子，改元。

### 后主天统元年六月彗星见

按《北齐书后主本纪》，“天统元年六月壬戌，彗星出文
昌东北，其大如手，后稍长，乃至丈馀，百日乃灭。”　按
《隋书天文志》：“六月壬戌，彗星见于文昌，长数寸，入文
昌，犯上将，然后经紫微宫西垣入危，渐长一丈馀，指
室壁。后百馀日，在虚、危灭。占曰：‘有大丧，有亡国，易政’。”
其四年十二月，太上皇崩。

《天统》四年六月，彗星见东井。七月，孛星见房、心。八月，
入天市，犯离宫。九月，入奎、娄。

按《北齐书后主本纪》，四年六月，彗星见于东井。　按
《隋书天文志》：六月，彗星见东井。占曰：“大乱，国易政。”七
月，孛星见房心，白如粉絮，大如斗，东行。八月入天市，
渐长四丈，犯匏瓜，历虚危，入室，犯离宫。九月入奎，至
娄而灭。孛者，孛乱之气也。占曰：“兵丧并起，国大乱，易
政，大臣诛。”其后太上皇崩。至武平二年七月，领军厍
狄伏连、治书侍御史王子宜受琅琊王俨旨，矫诏诛
录尚书、淮南王和士开于南台。伏连等即日伏诛，右
仆射冯子琮赐死。此国乱之应也。

天统五年二月，岁星掩太微。五月荧惑犯鬼积尸按《北齐书后主本纪》不载。　按《隋书天文志》。五年二
月戊辰。岁星逆行掩太微竹将。占曰：“天下大惊。四辅
有诛者。”五月甲午，荧惑犯鬼积尸。甲，齐也。占曰：“大臣
诛，兵大起，斧质用，有大丧。”至武平二年九月，诛琅琊
王俨，三年五月，诛右丞相咸阳王斛律明月，四年七
月诛兰陵王长恭，皆懿亲名将也。四年十月，又诛崔
季舒等，此“斧质用”之应也。

### 武平三年八月土木金合于氐九月月蚀娄十一月天狗见十二月月蚀岁星

按《北齐书后主本纪》，不载。　按《隋书天文志》：武平三
年八月癸未，填星、岁星、太白合于氐，宋之分野。占曰：
“其国内外有兵丧，改立侯王。”其四年十月，陈将吴明
彻寇彭城，右仆射崔季舒、国子祭酒张雕、黄门裴泽、
郭遵、尚书左丞封孝琰等谏车驾不宜北幸并州。帝
怒，并诛之，内外兵丧之应也。九月庚申，月在娄，蚀既
至，旦不复。占曰：“女主凶。”其三年八月，废斛律皇后立
穆后，四年又废胡后为庶人，十一月乙亥，天狗下西
北。占曰：“其下有大战流血。”后周武帝攻晋州，进兵平
并州，大战流血。　又按《志》，十二月辛丑，月蚀岁星。占
曰：“有亡国，至七年而齐亡。”

武平四年，荧惑犯右执法。

按：《北齐书后主本纪》，不载。　按《隋书天文志》：四年五
月癸巳，荧惑犯右执法。占曰：“大将死，执法者诛，若有
罪。”其年诛右丞相斛律明月，明年诛兰陵王长恭，后
年诛右仆射崔季舒，皆大将死，执法诛之应也。